2017. gada novembrī Noteikumi Nr.

Rīgā (prot. Nr.   .§)

**Valsts un Eiropas Savienības atbalsta piešķiršanas kārtība pasākuma „Sadarbība” 16.3. apakšpasākumā „Atbalsts lauku tūrisma attīstības veicināšanai” atklātu projektu iesniegumu konkursu veidā**

*Izdoti saskaņā ar Lauksaimniecības un*

*lauku attīstības likuma 5. panta ceturto daļu*

1. **Vispārīgie jautājumi**
2. Noteikumi nosaka kārtību, kādā piešķir valsts un Eiropas Savienības atbalstu (turpmāk – atbalsts) pasākuma „Sadarbība” 16.3. apakšpasākumā „Atbalsts lauku tūrisma attīstības veicināšanai” (turpmāk – apakšpasākums) atklāta projektu iesniegumu konkursa veidā.
3. Atbalstu dotāciju veidā sniedz saskaņā ar Eiropas Parlamenta un Padomes 2013. gada 17. decembra Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr. 1698/2005 (turpmāk – regula Nr. [1305/2013](http://eur-lex.europa.eu/eli/reg/2013/1305?locale=LV)) un Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – regula Nr. 1407/2013).
4. Apakšpasākuma mērķis ir veicināt sadarbību starp mazajiem ekonomikas dalībniekiem ar lauku tūrismu saistītu pakalpojumu mārketinga darbību īstenošanā.
5. Noteikumos lietoti šādi termini:
	1. sadarbība – sadarbība starp vismaz divām neatkarīgām pusēm, lai apmainītos ar zināšanām vai sasniegtu kopīgu mērķi, pamatojoties uz darba dalīšanu un kopīgi nosakot sadarbības projekta tvērumu, dodot ieguldījumu tā īstenošanā un dalot projekta risku un rezultātus. Par sadarbības veidiem neuzskata pētniecības pakalpojumu sniegšanu;
	2. sadarbības partneri – neatkarīgas līgumslēdzēju puses, kas savā starpā noslēgušas sadarbības līgumu par projekta īstenošanu un nodrošina efektīvu sadarbību. Šo noteikumu izpratnē sadarbības partneri ir:
		1. mazie ekonomikas dalībnieki – lauku tūrisma pakalpojuma sniedzēji, kas ir saimnieciskās darbības veicēji, kuru lielums atbilst Komisijas 2014. gada 17. decembra Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, I pielikumā noteiktajai mikrouzņēmuma definīcijai;
		2. biedrība vai nodibinājums;
	3. sadarbības līgums – līgums, kas noslēgts starp sadarbības partneriem;
	4. vadošais partneris – darba grupas partneris, kas ir tiesīgs pārstāvēt sadarbības partnerus, iesniegt projekta iesniegumu Lauku atbalsta dienestā, saņemt atbalstu un nodrošināt tālāku finansējuma novirzīšanu sadarbības partneriem atbilstoši to īstenotajām darbībām, kā arī vadīt un koordinēt projekta īstenošanu. Vadošais partneris ir atbildīgs par projekta plānoto rezultātu sasniegšanu;
	5. lauku tūrisma pakalpojums – mērķtiecīga darbība lauku teritorijā tūristu interešu un vajadzību apmierināšanai;
	6. lauku tūrisma pakalpojuma sniedzējs – saimnieciskās darbības veicējs, ja tā darbības mērķis ir tūrisma pakalpojumu sniegšana tūristiem lauku teritorijā;
	7. lauku teritorija – Latvijas teritorija, izņemot republikas pilsētas un novadu teritoriālās vienības – pilsētas, kurās ir vairāk nekā 5000 iedzīvotāju.
6. Projektu iesniegumu pieņemšanu izsludina, projektu iesniegumus iesniedz, vērtē un atlasa, lēmumu pieņem un paziņo, kā arī atbalstu pieprasa saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā.
7. Lēmumu par atbalsta piešķiršanu pieņem ne vēlāk kā līdz 2020. gada 31. decembrim. Maksimālais projektu īstenošanas termiņš ir pieci gadi, bet ne ilgāk kā līdz 2023. gada 30. jūnijam.

**II. Atbalsta saņemšanas nosacījumi**

1. Apakšpasākumā atbalsta šādas darbības:
	1. lauku tūrisma pakalpojumu virzību un attīstīšanu tirgū, īpaši saistībā ar kultūru un lauku amatniecību, kā arī kulināro tūrismu;
	2. lauku tūrisma pakalpojumu mārketingu un mārketinga kampaņas lauku tūrisma popularizēšanai lauku vidē;
	3. jaunu tirgu sasniedzamības palielināšana.
2. Apakšpasākuma īstenošanas vieta ir Latvijas teritorija. Šo noteikumu 7.3. apakšpunktā minēto darbību var īstenot ārpus Latvijas teritorijas.
3. Atbalsta pretendents ir sadarbības grupa, kuru veido šo noteikumu 4.2. apakšpunktā minēti sadarbības partneri.
4. Biedrība un nodibinājums, lai organizētu un veicinātu sadarbību starp šo noteikumu 4.2.1. apakšpunktā minētajām personām, var iesaistīties projekta īstenošanā kā sadarbības partneris, bet labuma guvējiem no tā īstenošanas ir jābūt šo noteikumu 4.2.1. apakšpunktā minētajām personām.
5. Nosakot šo noteikumu 4.2.1. apakšpunktā minētā sadarbības partnera atbilstību mikrouzņēmuma kategorijai, ņem vērā saistītos uzņēmumus saskaņā ar normatīvajiem aktiem par Eiropas Lauksaimniecības garantiju fonda, Eiropas Lauksaimniecības fonda lauku attīstībai, Eiropas Jūrlietu un zivsaimniecības fonda, kā arī par valsts un Eiropas Savienības atbalsta lauksaimniecībai un lauku un zivsaimniecības attīstībai finansējuma administrēšanu 2014.–2020. gada plānošanas periodā.
6. Atbalsta pretendents atbilst šādiem atbalsta saņemšanas nosacījumiem:
	1. tas veido jaunu sadarbību starp vismaz diviem neatkarīgiem sadarbības partneriem, kas savstarpēji nav saistīti (izņemot biedrības vai nodibinājumus), ievērojot šo noteikumu 9. punktu;
	2. ir noslēgts sadarbības līgums starp sadarbības partneriem;
	3. tas darbojas lauku tūrisma pakalpojuma jomā.
7. Šo noteikumu 12.2. apakšpunktā minētajā sadarbības līgumā:
	1. paredz sadarbības partneru funkciju sadali projekta īstenošanā, sadarbības partneru pienākumus un atbildību, kā arī nosaka sadarbības grupas vadošo partneri;
	2. apliecina vadošā partnera tiesības pārstāvēt sadarbības grupu, iesniegt projekta iesniegumu Lauku atbalsta dienestā, saņemt atbalstu un nodrošināt tālāku finansējuma novirzīšanu sadarbības partneriem atbilstoši to veiktajām darbībām, kā arī koordinēt projekta īstenošanu;
	3. paredz finansējuma sadali, norēķinu kārtību starp sadarbības partneriem un saistības, kas izriet no projekta īstenošanas;
	4. paredz līguma laušanas nosacījumus;
	5. nosaka *de minimis* atbalsta sadalījumu starp visiem sadarbības partneriem proporcionāli iegūtajam labumam;
	6. ietver nosacījumus un kārtību, kādā sadarbības partneris var izstāties no sadarbības grupas.
8. Lauku atbalsta dienests vērtē sadarbības partneru grupas atbilstību izvirzītajam projekta mērķim.
9. Ja projektā paredzētas šo noteikumu 34.8. apakšpunktā minētās izmaksas, kam piemēro būvniecību regulējošu normatīvo aktu prasības, sadarbības partneri vienojas par investīcijas (ieguldījumu) īpašnieku un norāda to sadarbības līgumā.
10. Katrs sadarbības partneris sniedz ieguldījumu sadarbības projekta īstenošanā un dalās projekta riskā un rezultātos. Katram sadarbības partnerim projektu īstenošanā ir savas attiecināmas izmaksas.
11. Sadarbības partneris iesaistās projekta īstenošanā ar savā valdījumā vai īpašumā esošu mantu, intelektuālo īpašumu, finansējumu vai cilvēkresursiem. Šādu ieguldījumu dēļ finansējuma saņēmējam ar sadarbības partneri nevar rasties tādas tiesiskās attiecības, no kurām izrietētu, ka šis darījums atbilst publiska iepirkuma līguma pazīmēm vai ka darījumam jāpiemēro normatīvie akti par iepirkuma procedūru un tās piemērošanas kārtību pasūtītāja finansētiem projektiem.
12. Vadošais partneris un sadarbības partneri visus ar projekta īstenošanu saistītos darījumus atspoguļo atsevišķā grāmatvedības uzskaites sistēmā vai ievieš atbilstošu grāmatvedības kodu. Vadošais partneris un sadarbības partneri informāciju par darījumiem iespēju robežās reģistrē elektroniski un dara to pieejamu pēc kompetento dienestu pieprasījuma.
13. Ja kāds no sadarbības partneriem pārtrauc savu darbību sadarbības grupā, to aizvieto ar citu līdzvērtīgu sadarbības partneri, kas pārņem aizstājamā sadarbības partnera saistības un pienākumus. Sadarbības grupa uzskatāma par jaunu atbalsta saņēmēju, ja sadarbības grupā sadarbības partneri mainās vairāk nekā par 70 procentiem.
14. Projekta īstenošanas laikā atbalsta pretendents jebkuras strukturālas izmaiņas sadarbības grupā iepriekš saskaņo ar Lauku atbalsta dienestu.
15. Pasākumā sniegtais atbalsts par vienām un tām pašām attiecināmajām izmaksām nevar pārklāties ar atbalstu no citiem līdzīgiem atbalsta pasākumiem.
16. Īstenojot projektu, atbalsta saņēmējam ir jāveicina tūrisma produktu un pakalpojumu pieejamība vienlīdzīgi visām iedzīvotāju grupām, tostarp ģimenēm ar bērniem, vecāka gadagājuma cilvēkiem un cilvēkiem ar invaliditāti.
17. Ja sadarbības projekta ieviešanas termiņš ir ilgāks par sešiem mēnešiem, to sadala posmos un katram posmam nosaka veicamos darbus un sasniedzamos rezultātus.
18. Atbalstu nepiešķir jau uzsāktu projektu īstenošanai un atbalsta pretendentam, kura sadarbības partneris pasākumā darbojas vairāk nekā trijos projektos.

**III. Pieteikšanas kārtība un iesniedzami dokumenti**

1. Lai pieteiktos atbalstam, atbalsta pretendents saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā Lauku atbalsta dienestā iesniedz šādus dokumentus:
	1. projekta iesniegumu (1. pielikums) divos eksemplāros papīra formā un tā elektronisko kopiju ārējā datu nesējā, ja to neiesniedz Lauku atbalsta dienesta Elektroniskās pieteikšanās sistēmā vai elektroniska dokumenta veidā saskaņā ar [Elektronisko dokumentu likumu](https://likumi.lv/ta/id/68521-elektronisko-dokumentu-likums). Lauku atbalsta dienests vienu projekta iesnieguma papīra eksemplāru kopā ar apliecinājumu par projekta reģistrēšanu atdod projekta iesniegumā norādītajam vadošajam partnerim;
	2. katra sadarbības partnera deklarāciju saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā;
	3. šo noteikumu 4.2.1. apakšpunktā minētā katra sadarbības partnera deklarāciju par komercsabiedrības atbilstību mazajai (sīkajai) vai vidējai komercsabiedrībai atbilstoši normatīvajiem aktiem par komercsabiedrību deklarēšanas kārtību atbilstoši mazajai (sīkajai) vai vidējai komercsabiedrībai;
	4. katra sadarbības partnera uzskaites veidlapu par saņemto *de minimis* atbalstu saskaņā ar normatīvajiem aktiem par *de minimis* atbalsta uzskaites un piešķiršanas kārtību un uzskaites veidlapu paraugiem;
	5. katra sadarbības partnera apliecinājumu par darbību lauku tūrisma pakalpojuma jomā, bukletu vai izdruku no tīmekļa vietnes vai rēķinu kopijas par sniegtajiem pakalpojumiem;
	6. ja apakšpasākuma mērķa sasniegšanai sadarbības projektā paredzēta stacionāro reklāmas, informācijas objektu vai labiekārtojuma elementu novietošana vai jauna būvniecība:
		1. rakstisku vienošanos vai līgumu ar nekustamā īpašuma īpašnieku par atsevišķu labiekārtojuma elementu, stacionāro reklāmas vai informācijas objektu novietošanu vai jaunu būvniecību vismaz uz septiņiem gadiem no sadarbības projekta iesnieguma iesniegšanas dienas;
		2. saskaņojumu no būvvaldes par atsevišķu labiekārtojuma elementu, stacionāro reklāmas vai informācijas objektu novietošanu vai jaunu būvniecību;
		3. būvvaldē saskaņotu dokumentāciju par būves atbilstību iecerei;
		4. būvniecības izmaksu tāmi;
		5. šo noteikumu 25.6.2., 25.6.3. un 25.6.4. apakšpunktā minētos dokumentus iesniedz kopā ar projekta iesniegumu vai sešu mēnešu laikā pēc dienas, kad stājies spēkā lēmums par projekta iesnieguma apstiprināšanu.
	7. šo noteikumu 12.2. apakšpunktā minētā sadarbības līguma kopiju;
	8. projekta īstenošanas laika grafiku;
	9. prasmju un kvalifikācijas aprakstu projekta īstenošanā iesaistītajam personālam, kas atbild par projekta vadību un mārketinga pasākumiem;
	10. pamatojošus dokumentus par projekta līdzfinansējuma daļu.
2. Pirms tiek uzsāktas projektā plānotās darbības vai noslēgts līgums ar paredzēto piegāžu vai pakalpojuma sniedzēju, sadarbības partneris iesniedz saskaņošanai Lauku atbalsta dienestā iepirkumu dokumentāciju, tostarp cenu aptauju. Uzsākt projektā plānotās darbības vai noslēgt līgumu ar paredzēto piegāžu vai pakalpojuma sniedzēju var tikai pēc Lauku atbalsta dienesta saskaņojuma. Šo nosacījumu atbalsta pretendentam nepiemēro, ja iepirkuma kopējā summa nepārsniedz 5000 *euro*.
3. Lauku atbalsta dienests projektu iesniegumus izvērtē pēc šo noteikumu [2. pielikumā](https://likumi.lv/ta/id/286505?&search=on#piel2) minētajiem projektu atlases kritērijiem un sarindo atbilstoši iegūto punktu skaitam. Ja projektu atlasē iegūto punktu skaits ir vienāds, priekšroka saņemt publisko finansējumu ir atbalsta pretendentam, kas aptver lielāku sadarbības partneru skaitu. Ja vēlreiz tiek saņemts vienāds punktu skaits, priekšroka ir projektam, kurā sadarbības partneru kopējais vidējais darbības laiks lauku tūrisma pakalpojumu jomā ir visilgākais un neviens no tā partneriem nav saņēmis publisko finansējumu Latvijas Lauku attīstības programmas 2007.–2013. gadam pasākumā “Tūrisma aktivitāšu veicināšana”.

**IV. Publiskā finansējuma veids un apmērs**

1. Plānošanas periodā kopējā attiecināmo izmaksu summa vienam projektam nepārsniedz 150 000 *euro*, ievērojot *de minimis* nosacījumus.
2. Atbalsta intensitāte ir 80 procentu no attiecināmajām izmaksām.

1. Vienā projekta iesniegumā attiecināmās izmaksas nepārsniedz 70 procentus no sadarbības grupas partneru pēdējā noslēgtā gada kopējā apgrozījuma. Attiecināmo izmaksu aprēķinā netiek ņemts vērā šo noteikumu 4.2.2. apakšpunktā minētā sadarbības partnera kopējais apgrozījums.

1. Atbalsta pretendents var saņemt ne vairāk kā piecus starpposma maksājumus par projektu daļas īstenošanu. Atbalsta pretendents iesniedz Lauku atbalsta dienestā maksājuma pieprasījumu (3. pielikums) kopā ar pārskatu par projektā īstenotajām darbībām (4. pielikums).
2. Ja atbalsta pretendents nesaņem starpposma maksājumu, tas, sākot ar nākamo gadu pēc projekta īstenošanas uzsākšanas visā projekta īstenošanas laikā, vienu reizi kalendārajā gadā iesniedz [Lauku atbalsta dienestā](http://www.l2d.lv/l.php?doc_id=5152) pārskatu par projektā īstenotajām darbībām.
3. Pēdējo maksājumu atbalsta saņēmējs saņem pēc projekta iesniegumā paredzēto ieguldījumu īstenošanas un maksājuma pieprasījuma iesniegšanas Lauku atbalsta dienestā. Pēdējo maksājumu pieprasījumu iesniedz kopā ar pārskatu par projekta īstenošanas darbībām un projekta mērķa sasniegšanu apliecinošiem materiāliem.

**V. Attiecināmās un neattiecināmās izmaksas**

1. Pasākumā ir šādas attiecināmās izmaksas:
	1. projekta koordinācijas izmaksas apakšpasākuma mērķa sasniegšanai – ne vairāk kā 10 procentu no attiecināmo izmaksu kopsummas;
	2. atlīdzība par darba veikšanu apakšpasākuma mērķa sasniegšanai – ne vairāk kā 40 procentu no attiecināmo izmaksu kopsummas, tajā skaitā ienākuma nodoklis, sociālās apdrošināšanas obligātās iemaksas un uzņēmējdarbības riska valsts nodeva, ievērojot Darba likumā noteikto normālo darba laiku;
	3. pamatlīdzekļu, piemēram, iekārtas vai transporta, noma, lai nodrošinātu attiecīgās darbības īstenošanu projekta norises laikā, nepārsniedzot projekta īstenošanas termiņu, ciktāl tās izmanto apakšpasākuma mērķu sasniegšanai. Pamatlīdzekļus iznomā uz tāda līguma pamata, ar kuru iznomātājs par vienu vai vairākiem nomas maksājumiem nodod nomniekam tiesības lietot aktīvu noteiktu laikposmu, nepārsniedzot projekta īstenošanas termiņu un nenododot visus aktīva īpašuma tiesībām raksturīgos riskus un atlīdzību. Transporta noma nepārsniedz 150 *euro* mēnesī;
	4. amortizācijas izmaksas, kas ir tieši attiecināmas uz projekta īstenošanu un aprēķinātas proporcionāli izmantošanas laikam, nepārsniedzot projekta īstenošanas termiņu. Amortizācijas izmaksas aprēķina atbilstoši normatīvajiem aktiem par nolietojuma normām un lietošanas nosacījumiem un saskaņā ar labu grāmatvedības praksi. Amortizācijas izmaksas ir attiecināmas uz sadarbības partneru rīcībā esošo tehniku, transportu, iekārtām un to aprīkojumu;
	5. darba telpu izmaksas attiecīgās darbības īstenošanai projekta norises laikā;
	6. no trešajām personām iepirktu ārējo pakalpojumu izmaksas, tajā skaitā e-pakalpojumu un datubāzu, izveidošanas un attīstības izmaksas, ja attiecīgie pakalpojumi tiek izmantoti apakšpasākuma mērķu sasniegšanai:
		1. semināru, konferenču, apmācības un izstāžu rīkošanas izmaksas un dalības izmaksas pasākumos atbilstoši normatīvajiem aktiem par kārtību, kādā atlīdzināmi ar komandējumiem saistītie izdevumi;
		2. tulkošanas izmaksas;
		3. publicitātes un informācijas izplatīšanas izmaksas, tajā skaitā reprezentācijas izdevumi, kas saistīti ar projekta īstenošanu;
	7. reklāmas objektu vai informācijas objektu izvietošanas izmaksas, ievērojot normatīvo aktu prasības par reklāmas objektu izvietošanu, kā arī labiekārtojuma elementu izmaksas apakšpasākuma mērķa sasniegšanai;
	8. stacionāro reklāmas objektu vai informācijas objektu, labiekārtojuma elementu novietošanas un jaunas būvniecības izmaksas apakšpasākuma mērķa sasniegšanai atbilstoši būvniecību regulējošu normatīvo aktu prasībām;
	9. šo noteikumu 7.3. apakšpunktā minētajā darbībā – arī sadarbības partneru komandējuma izmaksas, kas saistītas ar jaunu sadarbības grupas produktu piedāvājumu izpēti vai īstenošanu, atbilstoši normatīvajiem aktiem par kārtību, kādā atlīdzināmi ar komandējumiem saistītie izdevumi.
2. Apakšpasākumā nav pieļaujams nomas līgums starp viena projekta sadarbības partneriem.
3. Pasākumā ir šādas neattiecināmas izmaksas:
	1. pamatlīdzekļu, piemēram, iekārtas, tehnikas, transportlīdzekļa vai velkamā transportlīdzekļa, iegāde;
	2. būvniecības izmaksas, izņemot šo noteikumu 34.8. apakšpunktā minētās izmaksas;
	3. procentu maksājumi, maksa par naudas pārskaitījumiem, valūtas maiņas komisijas maksājumi un valūtas svārstību radītie zaudējumi;
	4. naudas sodi, līgumsodi un tiesāšanās izdevumi;
	5. tādu apakšlīgumu slēgšana, kuri mākslīgi un nepamatoti palielina projekta izmaksas un kuros samaksa ir noteikta procentos no kopējām projekta izmaksām;
	6. izmaksas, kas saistītas ar jebkuru piegādi, pakalpojumu vai darbu, par kuru nav rīkota atbilstoša iepirkuma procedūra saskaņā ar normatīvajiem aktiem par iepirkuma procedūras piemērošanu;
	7. esošo būvju uzturēšanas izmaksas;
	8. pievienotās vērtības nodoklis, ja tas nav atgūstams nodokļu politiku reglamentējošos normatīvajos aktos noteiktajā kārtībā;
	9. izmaksas, kas bijušas pēc projekta īstenošanas termiņa beigām;
	10. Izmaksas, kas saistītas ar pārtikas produktu veicināšanas pasākumiem, reklamējot produktu ar konkrētu preču zīmi. Tomēr produktu tirdzniecības preču zīmes var būt pamanāmas produktu demonstrāciju vai degustāciju laikā un uz informācijas un reklāmas materiāliem ar noteikumu, ka tiek ievērots nediskriminācijas princips un netiek mainīts apakšpasākumu vispārējais, uz konkrētu preču zīmi nevērstais raksturs;
	11. izmaksas, kas radušās pirms projekta iesnieguma iesniegšanas;
	12. ieguldījumi natūrā;
	13. citas izmaksas, kas nav attiecināmas saskaņā ar regulas Nr. [1305/2013](http://eur-lex.europa.eu/eli/reg/2013/1305?locale=LV) 35. un 45. pantu.
4. Izmaksas, kas pēc Lauku atbalsta dienesta novērtējuma pārsniedz vidējās tirgus cenas, kā arī darbības īstenošanas un mērķu sasniegšanas laika grafika noteiktajā termiņā nepabeigto darbu izmaksas uzskata par neattiecināmajām izmaksām.

**VI. *De minimis* atbalsta nosacījumu piemērošana**

1. *De minimis* atbalstu sadala starp visiem sadarbības partneriem atbilstoši sadarbības līgumam pēc projekta apstiprināšanas Lauku atbalsta dienestā.
2. Piešķirtais atbalsts pēdējo triju fiskālo gadu laikā nepārsniedz regulas Nr. [1407/2013](http://eur-lex.europa.eu/eli/reg/2013/1407?locale=LV) 3. panta 2. punktā noteikto maksimālo apmēru vienam vienotam uzņēmumam atbilstoši regulas Nr. [1407/2013](http://eur-lex.europa.eu/eli/reg/2013/1407?locale=LV) 2. panta 2. punktā noteiktajiem kritērijiem.
3. Atbalstu nepiešķir saimnieciskās darbības nozarēm un darbībām, kas minētas regulas Nr. [1407/2013](http://eur-lex.europa.eu/eli/reg/2013/1407?locale=LV) 1. panta 1. punktā.
4. Ievērojot regulas Nr. [1407/2013](http://eur-lex.europa.eu/eli/reg/2013/1407?locale=LV) 5. panta 1. un 2. punktu, *de minimis* atbalstu drīkst kumulēt gan ar citu *de minimis* atbalstu līdz regulas Nr. [1407/2013](http://eur-lex.europa.eu/eli/reg/2013/1407?locale=LV) 3. panta 2. punktā vai citās *de minimis* atbalsta regulās noteiktajiem attiecīgajiem robežlielumiem, gan ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja ar šo kumulāciju netiek pārsniegta attiecīgā maksimālā atbalsta intensitāte vai atbalsta summa, kas noteikta citā valsts atbalsta programmā vai Eiropas Komisijas lēmumā.
5. Ja atbalsta pretendents darbojas kādā no regulas Nr. [1407/2013](http://eur-lex.europa.eu/eli/reg/2013/1407?locale=LV) 1. panta 1. punkta „a”, „b” vai „c” apakšpunktā minētajām nozarēm, tas nodrošina šo nozaru darbību vai izmaksu nošķiršanu saskaņā ar regulas Nr. [1407/2013](http://eur-lex.europa.eu/eli/reg/2013/1407?locale=LV) 1. panta 2. punktu.
6. Saskaņā ar regulu Nr. 1407/2013 atbalstu nepiešķir, ja pretendentam ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, tam uzsākta bankrota procedūra, piemērota sanācija vai mierizlīgums vai tā saimnieciskā darbība ir izbeigta, vai tas atbilst savas valsts tiesību aktos noteiktajiem kritērijiem, lai tam pēc kreditoru pieprasījuma piemērotu maksātnespējas procedūru.
7. Atbalsta saņēmējs un Lauku atbalsta dienests informāciju par sniegto *de minimis* atbalstu glabā 10 fiskālos gadus, sākot no dienas, kurā saskaņā ar šiem noteikumiem piešķirts pēdējais *de minimis* atbalsts.

**V. Projekta uzraudzība**

1. Ja projektā paredzētas šo noteikumu 34.8. apakšpunktā minētās izmaksas, kurām piemēro būvniecību regulējošu normatīvo aktu prasības, tām saskaņā ar Eiropas Parlamenta un Padomes 2013. gada 17. decembra Regulas Nr. [1303/2013](http://eur-lex.europa.eu/eli/reg/2013/1303/oj/?locale=LV), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. [1083/2006](http://eur-lex.europa.eu/eli/reg/2006/1083/oj/?locale=LV), 71. panta 1. punkta trešo daļu tiek piemērots trīs gadu uzraudzības periods.
2. Šo noteikumu 34.8. apakšpunktā minētās izmaksas, kurām piemēro būvniecību regulējošu normatīvo aktu prasības, ir atbalsta saņēmēja īpašumā visu projekta uzraudzības laiku.
3. Ja atbalsta saņēmējs projekta īstenošanas periodā vai uzraudzības periodā saskaņā ar šo noteikumu 34.8. apakšpunktu īstenotos ieguldījumus neizmanto projektā paredzētajam mērķim, Lauku atbalsta dienests pieprasa atmaksāt atbalstu par šiem ieguldījumiem.

Ministru prezidents Māris Kučinskis

Zemkopības ministrs Jānis Dūklavs